Meeste Untu-takke aanvaar Transnet-loonaanbod | Maroela Media
Die United National Transport Union (Untu) het Transnet Woensdag in kennis gestel dat hy die hersiene loonaanbod vir 2021 sal aanvaar ná 'n oorweldigende positiewe reaksie van die meerderheid van die vakbond se takke.
Steve Harris, algemene sekretaris van Untu, het gesê alhoewel almal 'n beter verhoging wou hê, is die realiteit dat Transnet nog nie van staatskaping herstel het nie en 'n finansiële knou toegedien is tydens die wêreldwye Covid-19-pandemie.
"Die voortgesette pandemie het ook daartoe gelei dat die prys van goedere, veral kos en brandstof, gestyg het. Suid-Afrika se werkloosheidskoers het boonop in die eerste kwartaal van 2021 'n nuwe rekordhoogte behaal."
Die alternatief was 'n uitgerekte staking en dit sou nie in die belang van Transnet of Untu-lede gewees het nie, voeg Harris by.
"Die leierskap van Untu moet die mandaat van meeste van sy konstituente uitvoer en hulle aanvaar die aanbod bloot omdat hulle nie kan bekostig om te staak te midde van die onsekerheid van die pandemie en die verwoestende impak op gewone mense se lewens nie."
Die finale loonooreenkoms vir die 2021/2022- finansiële jaar is onder andere 'n 5%-salarisverhoging op basiese salaris; dat werkers aangemoedig sal word om hul jaarlikse verlof te vat en dat geen gedwonge afleggings tydens die tydperk sal plaasvind nie.
Die salarisverhoging word terugwerkend vanaf 1 April 2021 ingestel.
Is daar nog spoor lyne oor ?
Bestaan Transnet nog?
Gelukkig het my pa jare terug al op pensioen gegaan… Hy het seker gesien wat hierdie nuwe land van ons gaan aanvang.
Verhoging vir wat, mens kry verhoging as jy produktief voor uit gaan nie as jy geen doel dien meer nie. Is daar nog spore of treine oor?